Der var aldrig gang i reelle forhandlinger mellem en lokal investorgruppe og den omstridte tyske klubejer Klaus-Dieter Müller om at få fodboldklubben Jammerbugt FC tilbage på lokale hænder. Sådan lyder udmeldingen fra erhvervsmanden Per Mariager. Han stod som indehaver af Senia Gruppen og som hovedsponsor i den daværende 1. divisionsklub Jammerbugt FC i spidsen for en gruppe af investorer, der i foråret tilbød at købe den skandaleombruste klub. - Senia Gruppen fik aldrig muligheden for at købe fodboldklubben, inden den blev kørt i sænk af Klaus-Dieter (Müller, red.), siger Per Mariager til TV2 Nord og fortsætter: - Senia var ikke de eneste i den lokale investorgruppe, der ønskede at købe Jammerbugt FC for at sikre den traditionsbundne klub, men som hovedsponsor var vi dem, der havde adgang til at ”forhandle” med Klaus-Dieter. Ifølge Per Mariager var den tyske klubejers salgspris alt for høj. - Reelle forhandlinger var der dog ikke helt tale om, idet salgsprisen var sat til næsten 10 millioner grundet Klaus-Dieters tro på værdien af de afrikanske spillere, som blev hentet ind uden ordentlige kontraktforhold, siger Per Mariager. Jammerbugt FC blev erklæret konkurs i slutningen af august, og klubben taberdømmes i sæsonens resterende kampe i 2. division. Fra næste sæson er klubbens førstehold, som spiller på Jetsmark IF's licens, henvist til en tilværelse i Jyllandsserien. Selv ramt af konkurs Per Mariager er dog også selv kommet i vælten, da et af hans selskaber i Senia Gruppen i onsdags blev erklæret konkurs ved Retten i Aalborg. Der er tale om virksomheden Senia Networks, som er et af fire selskaber i Senia Gruppen, der også består af Senia, Senia Core og Senia Systems. - Vores behov for de services, som Senia Network kunne udbyde, faldt, og derfor var vi kort før sommeren 2022 nødsaget til at gennemføre nogle strukturelle ændringer, hvor vi nedlagde visse af funktionerne. Her måtte vi desværre opsige nogle af medarbejderne, men kunne heldigvis også beholde nogle, fortæller Per Mariager. Erhvervsmanden oplyser, at planen var at indsluse de resterende aktiviteter og medarbejdere i Senia Gruppen og på sigt lægge selskaberne sammen til ét selskab. Sådan gik det dog ikke. - Senia Networks var uden reel drift, men inden vi var færdige med at effektuere de strukturelle ændringer, opstod der en tvist om manglende lønudbetaling. Derfor blev selskabet indkaldt til konkursbehandling i skifteretten, siger Per Mariager.

Referat:
Erhvervsmanden Per Mariager, som netop er gået konkurs med et af sine selskaber, kommer med nye oplysninger om forsøget på at købe skandaleombruste Jammerbugt FC.